22/05/11
Cui 28 di Mai "Riviei di ingjustri" al Visionario
Sabide ai 28 di Mai a sîs e mieze sot sere (18.30) alì de sale esposizions dal Visionario di Udin si scree "Riviei di ingjustri", la mostre des taulis origjinâls dai fumuts che a àn partecipât ae edizion 2010 dal Premi Friûl di Onde Furlane che e jere dedicade ae Joibe Grasse dal 1511. La iniziative e je inmaneade di Informazione Friulana / Radio Onde Furlane e de Associazion 1511 cul jutori dal assessorât pe culture dal Comun di Udin.
Dentri di "Riviei di ingjustri", in plui des contis a fumuts metudis adun di diviers autôrs (Guido Carrara; Lorenzo Manià; Nicola Angeli e Fabio Varnerin; Emilio Bertossi; Eleonora Spizzamiglio; Enrico Tomasi; progjet MaMaRuTo) pal Premi Friûl, si podaran viodi ancje des taulis origjinâls di Luigino Peressini, l'artist furlan che cul so "Vitis di un vilan salvadi" al è stât il prin a cubiâ fumuts e Joibe Grasse dal 1511. A compagnâ il materiâl ilustrât a saran ancje des notis storics che a permetaran di insuazâ miôr causis e davuelziment dal riviel.
La mostre e restarà vierte fin ai 11 di Jugn cui oraris de sale esposizions dal Visionario, ven a dî plui o mancul di cuatri tal dopodimisdì a nûf e mieze di sere (16.00-21.30). Inte figure si viôt un particolâr di une des taulis di Lorenzo Manià.
11/05/11
Joibe, vinars e sabide cunvigne su riviei e ribelisim
Inte suaze des iniziativis in program pai cinccent agns dal riviel de Joibe Grasse si varà ancje une cunvigne di trê dîs inmaneade des Universitâts dal Friûl, dal Litorâl e Ca' Foscari di Vignesie che e je stade batiade "Riviei e ribelisim tra ete di mieç e etât moderne".
L'apontament si davuelç su trê zornadis: joibe ai 12 di Mai alì dal salon dal Parlament de Patrie dal Friûl, in cjistiel a Udin (15.00 - 19.00); vinars ai 13 di Mai tal salon dal cjistiel di Colorêt di Montalban (9.30 - 13.00 / 14.30 - 18.30); e sabide ai 14 di Mai alì de sale Gusmani di palaç Antonini a Udin (9.30 - 13.00).
E je la ocasion par scoltâ passe une vincjine di esperts che a fevelaran dai riviei che a àn tocjât chest toc di Europe tra il '400 e il '500, ma ancje dai elements sociâi e culturâi che a jerin daûr des rivoltis popolârs e dai scuintris tra fazions che a àn segnât chê ete storiche. Une ocasion impuartante, duncje, par cui che si interesse di chescj argoments.
02/05/11
Michael Gaismair e il riviel tirolês dal 1525
O vevin prometût di tornâi parsore ae figure di Michael Gaismair, comandant militâr e ideolic de rivolte contadine tirolese dal 1525, e cumò e je rivade la ore di mantignî chê promesse. La ocasion nus rive dal articul publicât sul numar di Març dal mensîl "La Patrie dal Friûl" che cumò si pues lei par intîr ancje sul sît internet de riviste. Achì disot o proponìn duncje il prin toc dal articul e us invidìn a lei il rest sul sît de Patrie.
"Intant che in Friûl si ricuardin i 500 agns dal riviel de Joibe Grasse, si à di fevelâ dal tirolês Michael Gaismair (1490 – 1532), comandant militâr e ideolic de rivolte contadine tirolese dal 1525. Nomenât cjapitani dai contadins in riviel intal Mai dal 1525, Gaismair al clame dongje une Diete tirolese là che al domande al arciduche Ferdinant di Asburc che ducj a sedin compagns denant de leç, che a sedin eliminâts i privileçs dai nobii, il dirit di elei i judiçs e i predis. Pôc dopo vê cjatât un compromès cui rivoltôs, l’arciduche al mancje ae peraule dade: al ritire lis concessions fatis, al fâs impresonâ Gaismair e al invie la repression..."
Par continuâ a lei l'articul baste lâ achì.
Iscriviti a: Post (Atom)
unk fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn lmo_Latn